पारी के टिकरी में काम करे वाली एगो गैर सरकारी संस्था से 'डिपो दीदी ' के बारे में पता चलल. हमनी जिज्ञासा से उनका घरे पहुंच गइनी. कलावती खटिया पर बइठल बारी. थोड़िके देरी में ऊ आपन पोता के आवाज देली, "अरे सुन, जा ऊ बैग ले आव!" सेकेंड के भीतर ऊ बच्चा दु मंजिला पक्का मकान के भीतर से प्लास्टिक के एगो भरल झोला लेले दउड़त आएल. कलावती झोली में से कंडोम, सेनेटरी नैपकिन, बच्चा रोके के (गर्भनिरोधक) गोली आ ओआरएस के पैकेट थैली से निकाल लेली. फेरु एह सबके खटिया पर लाइन से सजा देली, एक्जीबिशन जइसन.
कलावत बेबाकी से कहेली, "एतना कोई बड़ बात नइखे." फेरु बतावे लगली, "पहिले हम उनकरा से घर के छोट-छोट बात बतियावत रहनी. जइसे घर में का चलत बा, सास-ससुर के शिकायत, तनी-मनी लइका के बारे में भी. रउआ लोग त देखते बानी हम केतना बकबक करिले. ऊ लोग आपन मन के बात हमरा से कहे लागल, हम उनकर सब बात गौर से सुनी. धीरे-धीरे बुझाए लागल, सभ मेहरारू लोग के एके तरह के समस्या बा. त हम सोचनी, काहे ना एक दूसरा के साथ देहल जाव, काहे ना मिलके सब परेशानी से लड़ल जाव. बस एतने बात बा." आउर एह तरह से कलावती टिकरी के 'डिपो दीदी' बन गइली.
उनकर अइसन नाम 'डिपो होल्डर' के नाम पर पड़ल बा. 'डिपो होल्डर' वइसन मेहरारू लोग के पुकारल जाला जे दोसरा तक सेहत से जुड़ल जरूरी चीज आ सुविधा पहुंचावेली. ई लोग देखभाल खातिर जरूरी जागरूकता भी फैलावेला. बाकिर कलावती कवनो आंगनबाड़ी कार्यकर्ता भा आशा वर्कर (मान्यता प्राप्त सामाजिक स्वास्थ्य कार्यकर्ता) ना हई, जे लोग औपचारिक रूप से गांव में 'डिपो होल्डर' के काम करेला. ना ही कलावती कवनो झोला छाप (बिना लाइसेंस वाला मेडिकल प्रैक्टिशनर) हई. उनकरा पास मेहरारू लोग के बच्चा जने से जुड़ल सेहत ठीक रखे खातिर सब तरह के जरूरी दवाई आ सुविधा रहेला.
पिछला 15 बरिस में हम आशा ताई (कार्यकर्ता) लोग के जीतोड़ मिहनत करत देखनी. ऊ लोग दिन भर दउड़त-दउड़त थाक जाला. हमरा इयाद बा, एक बेर एगो आशा ताई कवनो गर्भवती मेहरारू के आयरन के गोली देबे खातिर ना जा पइली, हम कहनी कि गोली हमरा लगे छोड़ दीं. हम उनकरा ई भी भरोसा दिलइनी कि हम ऊ मेहरारू के दवाई के खुराक के बारे में सब समझा देहम. एह तरह से ई सब कुछ शुरू भइल." कलावती बतवली. बाकिर ऊ कब गांव के मेहरारूवन के मदद कइल शुरू कइली, उनकरा सही तारीख इयाद नइखे.
कलावती नयकी दुलहिन से लेकर बूढ-पुरनिया तक, सब पीढ़ी के बीच आपन जगह बना लेले बारी. उनकरा बिना इहंवा अब केकरो काम ना चलेला. हमरा दिमाग में सवालन के लड़ी लाग गल रहे- मेहरारू लोग आपन इच्छा आ संतोख, घरवाला आउर परिवार के लोग से आपन रिश्ता, गर्भधारण आ गर्भनिरोधक के बारे में कइसे बात करेली? ऊ लोग एह सब बात करे में लजाला, संकोच करेला, कि खुल के बोलेला? ई सब बतकही कहंवा होला? कलावती ऊ लोग के मन में आपन जगह कइसे बना लेली, उनकरा संगे मेहरारू लोग एतना कइसे खुल गइल कि सहेली जइसन सब बात कह देवेला, आ ओह लोग के आपन देह के बारे में भी जानकारी भी मिल जाला?
"अब त पतोह लोग के सास भी सुधरे लागल बारी," ऊ मुस्कइली. कलावती के सास फरवरी 2020 में खतम भ गइली. ऊ जब पहिल बेर घर में एह सामान सब लइली, कंडोम आउर गोली छिपा देत रहस. सास के ई सब पसंद ना रहे. उनकर कहनाम रहे दोसरा के बेडरूम में ना घुसे के चाहीं, आ ओह लोग के भविष्य के योजना में टांग ना अड़ावे के चाहीं. फेर, आपन आखिरी बखत में ऊ कलावती के बात समझे आउर माने लागल रहस.
बिना कोई पइसा लेले ऊ मेहरारू लोग खातिर एतना काम काहे करत बारी. एह सवाल के जवाब में कलावती आपन नया-नया बियाह के दिन याद करे लगली, "हमार सास शुरू-शुरू में एकरा बेकार, चाहे ई कहीं कि निमन काम ना मानत रहस. हम नया नया ससुराल आइल रहनी. अइला के थोड़के दिन में हमरा जुड़वा लइका, आ फेर एगो लइकी भइल. जल्दिए हम तेसर बेर पेट से हो गइनी. एह बेर कुछ जादे परेशानी रहे. दिन भर हम दरद से बेचैन रहत रहनी. कोई ना रहे जेकरा कुछ कह सकतीं. काश ओह घरिया हमरा देख वाला कोई रहित, त हमर लइका ना मरितन! हम एतना लाचार कबो महसूस ना कइले रहनी. हमरा बहुत गुस्सा आवत रहे." ऊ कहली, "हम अइसन एहिसे कइनी, काहे कि हमरा लागल जे हमरा साथे भइल, ऊ देवता करस केहू के साथ ना होखे. हमरे जइसन सभ मेहरारू के कवनो सहेली (दोस्त) के सलाह के जरूरत बा." संग ही, ऊ हमनी के याद दिलावत बारी कि उनकरा आशा कार्यकर्ता जइसन केहू तरह के दबाव आ काम पूरा करे के चिंता में ना रहे के परेला.
आज के दिन भी कलावती आशा कार्यकर्ता लोग के साथे काम करत बारी. कंडोम, गोली आ अउरी जरूरी चीज बांटे में मदद करे में लागल बारी. हर 15 दिन में ऊ आपन घर से 25 मिनट पैदल चल के भेंटुआ ब्लॉक स्वास्थ्य केंद्र जाली. उहंवा से गर्भनिरोधक दवाई लेवेली आ दोसरो खातिर घर में लाके रख देवेली. जब गांव में कवनो मेहरारू के स्वास्थ्य केंद्र जाए में परेशानी होखेला, ई काम आवेला. लोग उनका लगे कंडोम आ सहेली (गर्भ निरोधक गोली) मांगे आवेला. कलावत कहेली, "हमरा घर में ई जरूरी चीज सभ हमेशा रहेला. बाकिर कबहू हमहूं कोई बहाना बना के ओह लोग के घरे चल जाइला, सामान देवे."
कलावती के स्वास्थ्य केंद्र से जे गोली मिलेला, ऊ मुफ्त होखेला. कंडोम आउरी सेनेटरी नैपकिन एह इलाका में काम करेवाला कवनो गैर सरकारी संगठन से मिल जाला. कई बेर ई सभ उनकरा मेडिकल स्टोर से आपन पइसा लगा के भी खरीदे के परेला.
पारी आ काउंटरमीडिया ट्रस्ट देश भर में गंउवा के किशोरी आउर जनाना के केंद्र में रख रिपोर्टिंग करेला . राष्ट्रीय स्तर पर चले वाला ई प्रोजेक्ट ' पापुलेशन फ़ाउंडेशन ऑफ़ इंडिया ' के पहल के हिस्सा बा . इहंवा हमनी के मकसद आम जनन के आवाज आ ओह लोग के जीवन के अनभव के मदद से महत्वपूर्ण बाकिर हाशिया पर पड़ल समुदायन के हालत के पड़ता कइल बा .
रउआ ई लेख के छापल चाहत कइल चाहत बानी ? बिनती बा [email protected] पर मेल करीं आ एकर एगो कॉपी [email protected] पर भेज दीहीं .
